ก็ของมัน...ดีอ่ะ
โดย...ฟ้าใส
23 มิ.ย. 2555

โดย...ฟ้าใส
ใครจะค้าน จะท้วงติงยังไงก็ไม่สน แม้จะเจ๊งหรือขาดทุนแค่ไหน ก็ต้องเดินหน้าเข็ดกันต่อไป กับโครงการจำนำข้าวรัฐบาล ที่แว่วๆ มาว่า สถานการณ์ตอนนี้ไม่ค่อยสู้ดีนัก ทั้งโดนประเทศอื่นแย่งตลาดและขาดทุนบักโกรก
อย่างไรก็ตาม กิตติรัตน์ ณ ระนอง รองนายกรัฐมนตรีและรมว.คลัง ก็แอ่นอกอวบๆ อ้วนๆ ยืนยันว่า โครงการจำนำข้าวต้องเดินหน้า
และรัฐบาลจะเริ่มระบายข้าวสารในสต๊อกตั้งแต่เดือน ก.ค.นี้เป็นต้นไป โดยระบายข้าวแบบรัฐต่อรัฐ (จีทูจี) ซึ่งที่ผ่านมา อาเฮียบุญทรง เตริ ยาภิรมย์ รมว.พาณิชย์ ได้เดินทางไปเยือนต่างประเทศเพื่อเจรจาขายข้าว และได้รับคำสั่งซื้อจากบางประเทศ 5 แสนตันบ้าง 1 ล้านตันบ้างแล้ว
“อินเดีย พม่า กัมพูชา ขายข้าวไปเท่าไหร่ พ้มคำนวณทุกวัน พ้มรู้อุปทานและความต้องการซื้อว่ามีเท่าไหร่ เมื่อเขาอยากขายถูกก็ขายไป ส่วนของเราตั้งใจขายในเดือน ก.ค.และมั่นใจว่าเมื่อขายตอนนั้นจะได้ราคาดี เพราะคนที่มีข้าวส่วนเกินขายไปหมดแล้ว เมื่อข้าวถูกๆ ได้ขายจนหมดแล้ว เดี๋ยวถึงตาเราขายบ้าง อย่าบ่นก็แล้วกัน” กิตติรัตน์ คุยฟุ้งชนิดที่ผู้เชี่ยวชาญค้าข้าวอ้าปากค้าง 
แต่ถึงอย่างไร การประกาศระบายข้าวครั้งนี้ ก็ไม่ได้หมายความว่ารัฐบาลจะต้องระบายข้าวให้หมดสต๊อกในทีเดียว และไม่จำเป็นต้องบอกว่า รัฐบาลจะระบายข้าวในปริมาณเท่าไหร่ เพราะไม่มีแรงกดดันอะไรที่บังคับให้รัฐบาลต้องระบายข้าวจนหมด แต่เมื่อใดที่ผู้ซื้อต้องการกินข้าว ก็ต้องมาซื้อจากไทยอยู่ดีเห็นโอกาสป่ะ 
ส่วนเงินกู้ที่ใช้เป็นเงินทุนหมุนเวียนในการรับจำนำข้าวเปลือก 2 แสนล้านบาทนั้น เมื่อขายข้าวได้ก็มีเงินมาหมุนเวียนรับจำนำข้าวในรอบใหม่ ไม่ใช่เงินที่จ่ายขาดเหมือนโครงการประกันรายได้ 
กิตติรัตน์ ยังกล่าวอีกว่า เมื่อประเทศนี้มีประชากรที่ปลูกข้าว 4.5 ล้านครัวเรือน ถ้าเราดูแลเขาไม่ได้ จะเป็นรัฐบาลของประเทศนี้ทำไมถ้ามาบอกให้เราต้องยอมรับกลไกราคานั้น ถามว่ากลไกราคาทำถูกทุกเรื่องไหม เราจึงต้องบริหารจัดการกลไกราคา และเราเชื่อโดยบริสุทธิ์ใจว่าราคาข้าวที่เหมาะสมควรเป็นราคาที่เราพูด ไม่ใช่ราคาจากกลไกตลาดที่ไม่ถูกต้อง
รองโต้งฯ นั่งยันนอนยันว่า ไม่เสียใจเลย หากโครงการรับจำนำข้าวมีภาระขาดทุน เพราะรัฐบาลพยายามทำให้คนกินข้าวเป็นผู้จ่ายราคาข้าวที่แพงขึ้น แทนที่จะนำเงินภาษีประเทศมาจ่ายส่วนต่างให้ชาวนาตรงๆ เหมือนโครงการประกันรายได้ และเชื่อว่าโครงการจำนำข้าว จะขาดทุนน้อยกว่าประกันรายได้อย่างแน่นอนเชื่อมั้ยพี่น้อง
ก็โครงการมันดี...อย่างเนี้ย มีหรือจะให้ล้มง่ายๆ เสียเงินไม่ว่า แต่ขออย่าให้เสียหน้าเป็นพอ ชิมิๆ